text: Udsigt til rigtig møgdag i morgen
  13 juli 2011 kl. 07.10
  Sommerferien byder hverken på ret megen sol eller ret megen sommer. Og torsdag bliver en rigtig møgdag på vejrfronten, hvor menuen står på regn og rusk.
  Der kan endda komme voldsomme byger lokalt, lyder prognosen fra DMI.
  
  Gemme sig i sin hule
  - Det bliver en dag, hvor man bare skal gemme sig inde i sin hule, siger vagtchef Mogens Rønnebæk.
  - Der kommer et kraftigt regnvejr op sydøst fra, som rammer Bornholm allerede i morgentimerne, forklarer han.
  
  Op til 20 mm regn
  Ved middagstid falder regnen lystigt over Sjælland, Lolland-Falster, Fyn og Sønderjylland. Og sidst på dagen får nordjyderne besøg af de gavmilde regnskyer.
  Heldagsregnen løber op i 20 millimeter som gennemsnit over større områder, men rundt om i landet kan nedbøren opleves langt kraftigere.
  - Det vil veksle mellem 10 og 50 millimeter lokalt. Nogle steder vil man opleve det som kraftig regn, siger Mogens Rønnebæk.
  
  Kraftig regn
  DMI definerer regnskyl som "kraftig regn", hvis der falder mere end 24 millimeter over seks timer. Og så skal meteorologerne advare omverdenen.
  - Så skal vi sende advarsler ud til beredskabet og politiet, og det sidder vi nu og overvejer, om vi skal gøre, siger Mogens Rønnebæk.
  Vandmængderne burde dog ikke volde kloakkerne større problemer, som da skybruddet raserede København for nylig, lyder det.
  
  Ingen sol-optimisme
  Torsdagen ligger altså mest af alt op til sysler indendørs, men femdøgnsprognosen giver heller ikke solhungrende feriedanskere grund til optimisme.
  - Det meste af fredagen går med at få skubbet regnvejret over mod svenskerne, og så kommer der er et nyt regnvejr ind over landet søndag, siger DMI-vagtchefen.
  